ད་བརྗོད་གཞི་གཙོ་བོ་རྒས་མོ་འདི་ནི་བསམ་བློ་ཐང་པོ་དེ་ཙམ་མེད་པ་ཙམ་མིན་པར་ཁོང་མོ་ནི་ཧ་ཅང་རྒྱགས་ལུག་མ་ཞིག་རེད་ལ།གཟུགས་རིང་ལ་ཤ་རྒྱགས་པ་དེ་སྤྱི་བཏང་གི་སྒོའི་ནང་ཐར་ཙམ་འདྲ་ཡོད།མོ་རང་རྒྱུན་གཏན་དུ་རྐུབ་སྟེགས་ཐོག་བསྡད་བཞག་པ་ལས་དུས་ཡུན་མང་པོར་ལང་ཐུབ་ཀྱི་མེད།ང་དང་ལས་རོགས་གཉིས་ཀྱིས་མོའི་རྐང་པར་འབུར་ཐོ་ཡོད་སར་སྨན་སྣུམ་བྱུགས་རྒྱུ་དང་།མཚམས་རེར་མོ་རང་ལ་གཟུགས་པོ་འཁྲུ་རོགས་བྱེད་དགོས།དེའང་གཟུགས་པོ་འཁྲུ་དུས་ཧ་ཅང་དཀའ་ངལ་ཅན་དེ་འདྲ་མིན་པར་མོ་རང་གིས་ཆུ་སྦུགས་ཀྱི་རྩེར་འཇུས་ནས་ཆུ་མགོའི་ཐོག་ནས་མར་བཤལ་ཐུབ་ཀྱི་ཡོད་ཀྱང་མགོ་བོ་སྒུར་ནས་ལུས་སྨད་ལ་ལག་པས་རེག་ཐུབ་ཀྱི་མེད།སྐབས་དེར་ང་དང་ལས་རོགས་གཉིས་ནས་གྱོན་གོས་བརྗེས་ཤིང་འགྱིག་གི་ལག་ཤུབ་གྱོན་ནས་མོའི་ལུས་སྨད་ལའང་ཆུ་བཤལ་གཏོང་ཐུབ་པར་རོགས་རམ་དགོས་པ་མ་ཟད།སྐྲའང་འཁྲུ་རོགས་བྱེད་དགོས་ཀྱི་ཡོད་པ་དང་།རྐང་པར་སྨན་བྱུག་པ་དང་གཟུགས་པོ་འཁྲུ་རོགས་བྱེད་པའི་སྐབས་སུ་མཚམས་རེར་མོས་ཆུ་མངར་མོ་དང་ཟས་ཙག་ཙིག་རིགས་ཟ་རྒྱུ་དགོས་འདུན་བཏོན་སྲིད་ཀྱང་།ལས་རོགས་ངེད་གཉིས་ཀྱིས་མོ་ལ་འཐུང་བྱའི་རིགས་མཁོ་སྤྲོད་ཆོག་པ་ལས་གཟུགས་པོ་འཁྲུ་སའི་འཁྲུས་ཁང་དུ་ཁོང་མོར་ཉན་ནས་ཟས་རིགས་རྩ་བ་ནས་སྤྲོད་ཆོག་གི་མེད་པ་རེད།ཐོག་མར་ལས་རོགས་ངེད་གཉིས་ནས་མོ་རང་རྐུབ་སྟེགས་ཐོག་མར་བསྡད་བཅུག་ནས་གྱོན་གོས་ཕུད་དེ་འཁྲུས་ཁང་དུ་བསྐྱེལ་རྒྱུ་དང་།སླར་འཁྲུས་ཁང་དུའང་རྐུབ་སྟེགས་ཐོག་བསྡད་དེ་ངེད་གཉིས་ཀྱིས་ལག་ཤུབ་གྱོན་ནས་མོའི་སྐྲར་འདག་རྫས་དང་གཟུགས་པོར་འདག་རྫས་བྱུག་ནས་ཅུང་འཕུར་གཉེར་བྱེད་ཚར་རྗེས་མོ་རང་ཡར་ལང་བཅུག་ཏེ་འཁྲུས་ཁང་དུ་ལང་ནས་སོ་སོས་མགོ་ནས་མཇུག་བར་ཆུ་བཤལ་གཏོང་འཇུག་རྒྱུ་དེ་འདྲ་རེད།དེ་ཚར་སོང་ན་སླར་དེ་མུར་རྐུབ་སྟེགས་ཐོག་མར་བསྡད་དེ་འཁྲུལ་ཆས་མགོའི་སྐྲ་རྐམ་པོར་བཟོས་ཏེ་ཉལ་ཁང་དུ་འཁྲིད་སོང་ནས་གྱོན་གོས་གཡོག་རོགས་དགོས།